Lwali n udrar, d ungal amezwaru yuran s teqbaylit. Yura-t Belaid At Ali gar useggas 1945 d 1946 xas akken ur d-yeffiɣ armi d aseggas 1963 deg Les cahiers de Belaid ou la Kabylie d’antan. Maca gar wungal amezwaru d wis sin, zrin ugar n tlatin n yiseggasen. armi d aseggas 1981i d-yeffeɣ wungal wis sin, Asfel n Rachid Aliche. Ḍefren-t-id sin n wungalen niḍen : Askuti n said Sadi (1983) d Faffa n Rachid Aliche(1986). Ded yiseggasen n 1990, yebda wungal aqbayli yettaɣ aẓar, setta(06) n yiḍrisen i d-yeffɣen. Dɣa deg yiseggasen 2000 d afella, d azrar n wungalen i d-yeffɣen, simal ittnerni umḍan-nsen. Ladɣa seg wasmi i d-banent tezrigin yerran lwelha-nsent ugar ɣer usireg n wayen yuran s tmaziɣt (am tezrigin Tira d Achab). Yuɣal iḥellad wungal amḍis-is deg unnar n tsekla di Lezzayer imi ittekki ula deg warrazen n tsekla yettilin, yal aseggas. Kra deg-sen, d arrazzen n tsekla taqbaylit am warraz Mouloud Mammeri (seg useggas 2014) i tesbedd tesbeddit « Tiregwa » i wid yettarun ungalen. Akken llan diɣen warrazen iɣelnawen ideg itteki wungal yuran s teqbaylit. Gar-asen, arraz Apulée (seg useggas 2004), arraz Assia Djebbar (seg useggas 2015), Araz Mohamed Dib (seg useggas 2001) d warraz Yamina Mecharkra (seg useggas 2019).